《送何水部蒙出牧宜阳》
宋代·李虚己

宜川三月水东流，秀出江南二十州。
红旆使君今日去，白衣举子昔年游。
海潮赋就藏书府，竞渡诗成在郡楼。
国史待修循吏传，政声早晚达凝旒。

作者简介：宋建州建安人，字公受。太宗太平兴国二年进士。累官殿中丞，出知遂州，以能称。真宗称其儒雅循谨，特擢右谏议大夫。历权御史中丞、给事中，知河中府、洪州。迁工部侍郎、知池州，分司南京。喜为诗，与曾致尧、晏殊唱和，精于格律。卒年六十九。有《雅正集》。